P6_TA(2005)0067

Proračunske smernice (2006, drugi oddelki)

Resolucija Evropskega parlamenta o smernicah za oddelke II, IV, V, VI, VII, VIII (A) in VIII (B) ter o predhodnem načrtu odhodkov Evropskega parlamenta (oddelek I) za proračunski postopek v letu 2006 (2004/2271(BUD))

Evropski parlament,

- ob upoštevanju člena 272 Pogodbe ES,

- ob upoštevanju Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [1],

- ob upoštevanju splošnega proračuna Evropske unije za proračunsko leto 2005 [2],

- ob upoštevanju letnega poročila Računskega sodišča za proračunsko leto 2003, skupaj z odgovori revidiranih institucij [3],

- ob upoštevanju člena 69 in Priloge IV svojega Poslovnika,

- ob upoštevanju poročila Odbora za proračun in mnenja Odbora za državljanske svoboščine, pravosodje in notranje zadeve (A6-0043/2005),

A. ker začasne številke za tehnično prilagoditev finančnega načrta za zgornjo mejo predvidevajo 6704 milijonov EUR za naslov 5 ("Upravni izdatki") v proračunu 2006,

B. ker bo proračun za leto 2006 upošteval celotni finančni vpliv širitve, ki se je zgodila v letu 2004, z večino novo zaposlenega osebja,

C. ker bo znaten delež pripravljalnih del za naslednjo širitev, načrtovano v letu 2007, potekal v letu 2006,

D. ker je leto 2006 zadnje proračunsko leto sedanjega finančnega načrta,

Politične prednostne naloge

Utrditev in priprava za naslednjo širitev

1. meni, da je odločilno sprejeti, če je potrebno, ustrezne dodatne ukrepe za učinkovit zaključek kroga širitve 2004; ocenjuje, da se bo večina novega osebja iz 10 novih držav članic zaposlila do leta 2006, s celotnim finančnim vplivom na proračune drugih institucij;

2. poudarja pomen prilagajanja novega osebja strukturi organov; meni, da je treba sprejeti posebne ukrepe usposabljanja na področjih, ki so v zaostanku, kot sta prevajanje in tolmačenje;

3. poudarja potrebo po dinamičnem začetku priprav za naslednjo širitev za vključitev Romunije in Bolgarije, načrtovano v letu 2007; od organov zahteva, da zagotovijo podrobne podatke o svojih načrtih za takšne priprave in ocene finančnih posledic do 1. septembra 2005;

Učinkovita in razumna poraba odobrenih proračunskih sredstev

4. prosi organe, da izboljšajo kakovost porabe z bolj učinkovito in razumno porabo dodeljenih proračunskih sredstev, ki so na voljo, za svoje glavne dejavnosti; pričakuje, da to vedenje izrazijo v svojih ocenah predlogov;

5. meni, da se morata prerazporeditev dodeljenih proračunskih sredstev in prerazporejanje osebja uporabiti kot prva možnost za iskanje sredstev za izboljšanje delovanja organov; poudarja, da se mora pri ocenjevanju predlaganih novih pobud upoštevati dolgoročne finančne posledice;

6. se strinja s povečanjem medinstitucionalnega sodelovanja za povečanje učinkovitosti; poziva Komisijo, da pripravi poročilo do 1. julija 2005 o dosedanjih koristih medinstitucionalnega sodelovanja;

7. predlaga oblikovanje informacijskega orodja, ki bi prevajalcem vseh organov omogočalo izmenjavo že prevedenih besedil in predlogov sprememb, da bi zmanjšali stroške in povečali kakovost prevodov;

Za celovitejši proračun

8. meni, da bi morali biti struktura in vsebina proračuna drugih organov bolj celoviti; pozdravlja načrte za pojasnitev nomenklatur proračunov drugih organov; vabi organe, da v svoje ocene vključijo jasno razčlenitev proračunskih sredstev glede na glavne dejavnosti in naloge;

Druga vprašanja

9. poziva institucije, da do 1. septembra 2005 predložijo poročilo o ukrepih, sprejetih za premagovanje ovir do enakega obravnavanja, kakor je opredeljeno v členu 13 Pogodbe ES, ob upoštevanju možnosti, ki jih dajejo novi kadrovski predpisi;

10. meni, da mora biti izvajanje okolju prijaznih politik vidik vsakdanjega dela organov; zahteva dopolnjeno oceno s strani organov o dejavnostih, sprejetih v povezavi s sodelovanjem v sistemu EMAS (Sistem Skupnosti za okoljsko ravnanje in presojo), do 1. septembra 2005; poudarja, da novi projekti gradnje omogočajo zlasti možnost naložb v okolju prijazne energetske sisteme, ki bodo dolgoročno cenejši in znatno manj škodljivi okolju; meni, da bi se v zvezi s tem lahko zgledovali po evropskih ustanovah;

11. poziva institucije, da do 1. septembra 2005 predložijo poročilo o načinih, s katerimi spodbujajo zaposlene k uporabi javnega prevoza;

12. opozarja na učinke povečanja osebja na izplačila pokojnin v poznejših letih; od uprave Komisije pričakuje predloge, ki bi preprečili, da bi breme tekočega proračuna za upravo postalo preveliko, na primer s pokojninskim skladom;

Evropski parlament

Utrjevanje širitve 2004

13. meni, da je pomembno, da se zapolnijo mesta ob širitvi; poudarja pomen prilagajanja mest ob širitvi po različnih stopnjah; podpira zahtevo za zagotovitev zadostnega števila usposobljenih tolmačev in prevajalcev za vse uradne jezike, da bi vsem poslancem omogočili dejavno sodelovanje pri parlamentarnem delu; poudarja pomen sprejetja potrebnih ukrepov za zagotovitev enakega obravnavanja vseh članov;

Priprave na širitev 2007

14. meni, da je zagotavljanje potrebnih priprav za gladek vstop Romunije in Bolgarije v Evropsko unijo leta 2007 odločilnega pomena; vabi svojega generalnega sekretarja, da do 1. septembra 2005 predloži praktične predloge za priprave; poudarja potrebo po zagotavljanju ustreznih jezikovnih storitev za nove opazovalce in člane;

Približevanje Parlamenta državljanom

15. opozarja, da ima politika obveščanja in sporočanja ključno vlogo pri približevanju Parlamenta državljanom; poudarja pomen avdiovizualnih storitev za to vlogo; meni, da mora biti spletna stran Parlamenta uporabniku prijaznejša in da se mora izboljšati spletno oddajanje;

16. poziva k obsežnemu pregledu politik obveščanja in sporočanja Evropskega parlamenta; prosi generalnega sekretarja, da do 1. junija 2005 predloži poročilo, ki vključuje pregled izboljšav storitev za obiskovalce, da bi se nadgradilo predstavitveno območje, izboljšal standardni program za obiskovalce in povečalo število osebja;

17. poudarja pomen sodelovanja in delitev odgovornosti z uradi Komisije; ponovno poudarja svojo podporo cilju vzpostavljanja evropskih hiš (skupni prostori zunanjih uradov Parlamenta in Komisije) v vseh državah članicah; meni, da se lahko učinkovitost in prepoznavnost evropskih hiš izboljšata;

18. meni, da se mora vloga informacijskih pisarn v politiki obveščanja in sporočanja Parlamenta ter njihove naloge še naprej razvijati in da se mora informacijskim pisarnam zagotoviti ustrezna sredstva; je pripravljen preučiti obseg za razvoj vloge zunanjih uradov pri podpori dejavnosti članov;

Kakovost in učinkovitost parlamentarnega dela

19. poudarja, da je v zvezi z delom kakovost pomembnejša od količine; je zato pripravljen presoditi, ali so potrebne spremembe upravnih struktur ali zagotavljanje nadaljnje podpore za njihove glavne dejavnosti, za čim boljše delo institucije;

20. zavzema stališče, da povečana odgovornost Evropskega parlamenta v zakonodajnem procesu odločanja zahteva bistveno več virov za podporo te glavne dejavnosti (več prostorov za srečanja odborov z možnostjo elektronskega glasovanja, okrepitev sekretariatov odborov, finančnih sredstev za doseganje posebnega strokovnega znanja parlamentarnih odborov itd.);

21. meni, da je pomembno izboljšati delovne pogoje poslancev; spodbuja pregled načinov razvoja uporabe novih tehnologij kot sredstva za izboljšanje učinkovitosti; opominja na svoje pozive v resoluciji z dne 26. februarja 2004 [4], naj se preveri, ali bi bilo z uporabo videokonferenc in podobnih metod mogoče olajšati delo; vendar z zaskrbljenostjo ugotavlja, da so znatni zneski dodeljeni IT; zaskrbljen je zaradi pomanjkanja izboljšav storitev IT za poslance; naroča generalnemu sekretarju, da do 1. julija 2005 pripravi poročilo s predlogi za izboljšanje storitev IT za poslance;

22. poziva k izboljšanju pomožnih storitev za poslance s strani knjižničarjev, ki bi zagotovile podatke o dejanskem stanju in nepolitične podatke o zadevah v interesu državljanov EU ter omogočile vsem poslancem dostop do njih v obliki indeksa;

23. poudarja pomen osebnih pomočnikov za delo poslancev in se veseli prihodnjih poročil delovne skupine predsedstva za pomočnike poslancev ter podpira, tudi zaradi finančne preglednosti, uvedbo statuta za pomočnike;

24. meni, da je odločilno zagotoviti zadostno pomoč in strokovno znanje za zagotavljanje kakovosti zakonodajnega dela Parlamenta; pričakuje dopolnjeno poročilo o oceni o reformi služb Parlamenta ("Čas beži");

25. poziva k izboljšavam jezikovne podpore parlamentarnega dela; zahteva razširitev zmogljivosti prevajanja, da bi se sodelavcem omogočilo delo z dokumenti v njihovem lastnem jeziku; zahteva večjo razpoložljivost tolmačev za politične skupine in njihove delovne skupine ter poziva upravo, da sprejme potrebne ukrepe v zvezi s prostorom in osebjem; predlaga usklajenost z drugimi institucijami, da bi se po potrebi lahko izkoristili sinergični učinki;

26. navaja, da je kadrovsko vodenje ključnega pomena za učinkovitost dela institucije; je zaskrbljen zaradi dolžine postopka zaposlovanja, zlasti v okviru širitve; zato prosi generalnega sekretarja, naj preveri postopke zaposlovanja in predloži predloge za hitrejše in bolj decentralizirane postopke; hkrati prosi generalnega sekretarja, naj predloži poročilo o napredku sistema napredovanja, ki določa, ali sistem zagotavlja zadostno razločevanje zaslužnosti;

27. poudarja, da je treba predvideti zadostne izdatke na področjih, kjer politične odločitve zahtevajo večjo finančno vključenost, da bi krili izdatke, nastale zaradi sodelovanja delegacij Parlamenta na sestankih izven kraja njegovega dela; poziva predsedstvo, naj predstavi realistične ocene izdatkov v zvezi z organizacijo parlamentarne konference o STO in zasedanj Skupne parlamentarne skupščine AKP-EU, ki bodo temeljile na načrtovanem koledarju srečanj;

Globalna raven proračuna Parlamenta

28. opozarja, da odsotnost le enega delovnega mesta Parlamenta povzroča znatne dodatne stroške za proračun Parlamenta; poudarja, da je strošek zasedanja Evropskega parlamenta v treh državah prek 200 milijonov EUR na leto;

29. poudarja pomen iskanja ravnotežja med upravičenimi potrebami za izboljšanje kakovosti delovnih pogojev za člane, politične skupine in upravo ter strogostjo proračuna;

30. meni, da se lahko končna odločitev o globalni ravni proračuna Parlamenta za leto 2006 sprejme le, ko so potrebe jasno določene; poudarja dejstvo, da bodo te potrebe določale raven proračuna; poudarja, da si je za nove pobude treba prizadevati le po previdnem premisleku dolgoročnih finančnih posledic;

Svet

31. od Sveta zahteva, da ob uvedbi novih pobud najde sredstva, najprej s prerazporeditvijo; prosi Svet, naj uporabi enako strogost pri vzpostavljanju svojega proračuna, kot to velja za proračune drugih institucij;

32. vabi Svet, da zagotovi nadzornim organom za Schengen in carine zadostna sredstva, ki bi jim omogočila izvajanje potrebnih pregledov;

33. poziva Svet, da hkrati z drugimi organi predstavi svoje ocene in jih objavi kot del predhodnega predloga proračuna;

Sodišče

34. opozarja, da je Sodišče predčasno plačalo za svoje stavbe, kar je znižalo stroške proračuna za leto 2005; opozarja, da so letna izplačila za prizidke predvidena v letu 2006;

35. poziva Sodišče, da predloži Evropskemu parlamentu poročilo o pripravah za ustanovitev Sodišča za uslužbence Evropske unije in njegovih finančnih posledicah;

36. poziva Sodišče k bolj učinkoviti porabi svojih sredstev, da bi pospešilo pravne postopke (povečana sredstva za manjše senate; prerazporeditev osebja);

Računsko sodišče

37. poudarja, da osmim članom Računskega sodišča v letu 2006 poteče mandat, kar pomeni dodatne stroške za proračun kot posledico zaradi nadomestil v enkratnem znesku in izplačil pokojnin;

38. opozarja, da bo Računsko sodišče nadaljevalo s projekti posodabljanja glavne stavbe v skladu z zdravstvenimi, varnostnimi in okoljskimi predpisi ter z gradnjo drugega prizidka;

Evropski ekonomsko-socialni odbor in Odbor regij

39. poudarja pomembnost strogosti proračuna, zlasti v zvezi z lastninskimi projekti; oba odbora poziva, da Evropskemu parlamentu predložita poročilo o svojih projektih gradnje in potrebah po najetih pisarniških prostorih ter o delovanju skupnih služb; in prosi ta dva organa, da zagotovita poročila o stanju v zvezi z delovnimi mesti finančnega nadzora;

Evropski varuh človekovih pravic

40. opozarja na povečanje dejavnosti Urada Evropskega varuha človekovih pravic; namerava oceniti finančne posledice sprememb števila pritožb;

Evropski nadzornik za varstvo podatkov

41. poudarja, da bo leto 2006 drugo leto polnega izvajanja dejavnosti Evropskega nadzornika za varstvo podatkov;

***

42. naroči svojemu predsedniku, naj to resolucijo posreduje Svetu, Komisiji, Sodišču Evropskih skupnosti, Računskemu sodišču, Evropskemu ekonomsko-socialnemu odboru, Odboru regij, Evropskemu varuhu človekovih pravic in Evropskemu nadzorniku za varstvo podatkov.

[1] UL C 172, 18.6.1999, str. 1. Sporazum, kakor je bil spremenjen s Sklepom 2003/429/ES (UL L 147, 14.6.2003, str. 25).

[2] UL L 60, 8.3.2005.

[3] UL C 293, 30.11.2004, str. 1.

[4] UL C 98 E, 23.4.2004, str. 171.

--------------------------------------------------